
Taking into account also that Romanian Parliament must adopt, according to the provisions of Romanian Constitution, an organic law regarding the mobilization state regime and the war state regime, we intend to identify the basic democratic principals which are to be followed in this field, investigating the specific regulations in different states, in international law, as well as in practice of European Convention bodies.
Ca urmare a studierii legislaţiei în domeniul regimului stărilor excepţionale, între care se numără şi starea de mobilizare şi starea de război, în câteva state europene, a unor tratate internaţionale privind drepturile omului, precum şi a practicii organismelor Convenţiei Europene, rezultă cu claritate că în această sferă de activităţi există unele principii unanim acceptate care trebuie respectate cu stricteţe, violarea lor conducând la
concluzia că statul respectiv s-a abătut vădit de la cerinţele unei democraţii reale. În cele ce urmează, vom trece în revistă principiile identificate, verificând totodată, concordanţa acestora cu prevederile Constituţiei României în domeniul regimului stării de mobilizare şi al stării de război.
Un prim principiu care se desprinde în urma studiului efectuat este acela al nivelului superior de reglementare. Acesta se referă la faptul că normele care dispun asupra diferitelor aspecte ale regimului stărilor excepţionale trebuie regăsite cu precădere în legea fundamentală a fiecărui stat sau în legi organice ale acestuia. Am constatat că reglementările de bază, cu o anumită dezvoltare, se află în constituţiile statelor, alte elemente de detaliu fiind stipulate în legile organice adoptate de Parlament. Explicaţia care stă la fundamentarea acestui principiu este că în mare parte dispoziţiile care se referă la regimul stărilor excepţionale sunt de natură a afecta exerciţiul unor drepturi şi libertăţi fundamentale ale omului, prin restrângeri, limitări sau suspendări. O altă categorie de norme aparţinând acestui domeniu priveşte transferarea sau modificarea unor atribuţii ale unor instituţii fundamentale ale statului în ideea creării unui mecanism eficient de gestionare a unei crize care ameninţă securitatea naţională. Evident că acest gen de reglementări sunt caracteristice numai Constituţiei şi legilor constituţionale sau organice.
Referitor la acest principiu, Constituţia României prevede la art. 73 alineatul (3) litera f) că regimul stării de mobilizare parţială sau totală a forţelor armate şi al stării de război se reglementează prin lege organică.
Un al doilea principiu scos în evidenţă de reglementările interne şi internaţionale, precum şi de practica organismelor internaţionale este acela al legalităţii. Principiul legalităţii se referă la coerenţa care trebuie să existe între declararea stării excepţionale şi măsurile speciale, specifice adoptate pentru gestionarea crizei, pe de o parte, şi existenţa pericolului real, pe de altă parte. Tot acest principiu se mai referă şi la concordanţa între procedura de declarare a stării excepţionale şi măsurile întreprinse, pe de o parte, şi prevederile legale cuprinse atât în legislaţia internă, cât şi în dreptul internaţional, pe de altă parte. Legalitatea, ca regulă generală, reflectă şi compatibilitatea între prevederile cuprinse de dreptul intern şi dispoziţiile tratatelor internaţionale la care statele respective sunt parte.
Pe durata stării excepţionale, drepturile omului şi libertăţile fundamentale trebuie să fie respectate în limitele prevăzute de legislaţia naţională şi dreptul internaţional. Guvernanţii, la instituirea stării excepţionale, nu trebuie să considere că sunt invitaţi să încalce principiul supremaţiei legii. Din câte am observat, statele şi-au constituit un solid şi stabil sistem de control al respectării legalităţii pe timpul stărilor excepţionale. Legislaţia internă conţine, în majoritatea covârşitoare a statelor, dispoziţii
clare care înlătură orice posibilitate de interpretare sau de echivoc ori arbitrar cu privire la monitorizarea activităţii Executivului.
Parlamentul este instituţia fundamentală chemată să exercite controlul asupra măsurilor întreprinse de Executiv pentru gestionarea crizelor care au impus proclamarea unei stări excepţionale. Reglementările interne ale cvasitotalităţii statelor reclamă menţinerea activităţii Parlamentului în timpul unei asemenea situaţii sau convocarea Parlamentului atunci când acesta este în vacanţă ori dizolvat, pentru situaţii când o stare excepţională este declarată. Statele şi-au construit un mecanism prin care Parlamentul să poată, în orice moment, aproba, prelungi, anula, revoca, întrerupe sau modifica instituirea unei stări excepţionale sau anumite măsuri speciale care au fost adoptate pentru rezolvarea crizei şi revenirea la situaţia normală. Am observat că există, în unele cazuri, şi reglementări care au luat în calcul eventualitatea imposibilităţii întrunirii Parlamentului. În Germania, de exemplu, într-o astfel de situaţie se recurge la soluţia înfiinţării unui alt organ care să controleze Executivul şi care este compus tot din membri aleşi ai Parlamentului.
Pe de altă parte, şi la nivel internaţional au fost create, în urma încheierii tratatelor privind protejarea drepturilor omului, mecanisme şi organisme destinate supravegherii măsurilor speciale adoptate de statul în cauză, unde s-a instituit o stare excepţională. Am observat astfel cum, la nivelul Consiliului Europei, funcţionează cu succes Curtea Europeană a Drepturilor Omului şi Consiliul Miniştrilor care, în multe cazuri, s-au pronunţat asupra legalităţii declarării unor stări excepţionale sau a întreprinderii unor anumite măsuri.
Constituţia României prevede că „exerciţiul unor drepturi sau al unor liberăţi poate fi restrâns numai prin lege şi numai dacă se impune pentru: apărarea securităţii naţionale, …”. De asemenea, la art. 92 alin. (4) se prevede că „în caz de mobilizare sau de război Parlamentul îşi continuă activitatea pe toată durata acestor stări, iar dacă nu se află în sesiune, se convoacă de drept în 24 de ore de la declararea lor”. Potrivit art. 126 alin. (1), „justiţia se realizează prin Înalta Curte de Casaţie şi Justiţie şi prin celelalte instanţe judecătoreşti stabilite de lege” iar conform alin. (5) al aceluiaşi articol, „este interzisă înfiinţarea de instanţe extraordinare. Prin lege organică pot fi înfiinţate instanţe specializate în anumite materii, cu posibilitatea participării, după caz, a unor persoane din afara magistraturii”. Tot potrivit Constituţiei, Curtea Constituţională soluţionează conform art. 146 lit.e) „conflictele juridice de natură constituţională dintre autorităţile publice, la cererea Preşedintelui României, a unuia dintre preşedinţii celor două Camere, a Primului –ministru sau a Preşedintelui Consiului Superior al Magistraturii”. Toate aceste prevederi nu fac decât să consfinţească şi să consolideze principiul legalităţii care trebuie respectat inclusiv pe timpul stării de mobilizare şi al stării de război.
Un al treilea principiu pe care îl identificăm, în legătură cu restrângerea sau suspendarea exerciţiului unor drepturi sau libertăţi fundamentale pe timpul stărilor excepţionale este cel al proclamării stării respective. Principiul proclamării dezvăluie necesitatea ca starea excepţională să fie anunţată public şi formal, astfel încât cetăţenii să fie înştiinţaţi cu privire la situaţia lor legală. Declararea stării excepţionale reduce posibilitatea abuzului puterii executive de a crea o stare excepţională de facto şi, de obicei, nelimitată în timp.
În plan internaţional, principiul proclamării este stipulat de art.4 al Convenţiei Internaţionale care dispune că starea excepţională trebuie „proclamată oficial”. De obicei, în cazul războiului sau al unei agresiuni armate, proclamarea o face şeful statului, dar legislaţia internă prevede, întotdeauna, şi un organism de obicei, Parlamentul care cenzurează această activitate putând-o accepta, revoca, întrerupe, prelungi, modifica. Există, bineînţeles, şi câteva excepţii, în unele state această proclamare fiind făcută de către Parlament sau, în anumite cazuri extreme, proclamarea putând să lipsească, starea excepţională fiind considerată ca instituită automat.
În această privinţă, Constituţia României prevede, la art. 92 alin. (2) şi (3) că Preşedintele României „poate declara, cu aprobarea prealabilă a Parlamentului, mobilizarea parţială sau totală a forţelor armate. Numai în cazuri excepţionale, hotărârea Preşedintelui se supune ulterior aprobării Parlamentului, în cel mult 5 zile de la adoptare. În caz de agresiune armată îndreptată împotriva ţării, Preşedintele României ia măsuri pentru respingerea agresiunii şi le aduce neîntârziat la cunoştinţă Parlamentului, printr-un mesaj. Dacă Parlamentul nu se află în sesiune, el se convoacă de drept în 24 de ore de la declanşarea agresiunii”. În deplin acord cu principiul proclamării, Constituţia mai prevede la art. 65 alin. (2) lit. c) şi d) că declararea mobilizării totale sau parţiale şi declararea stării de război se fac în şedinţe comune ale camerelor, conform unui regulament.
Un al patrulea principiu, este cel al notificării instituirii unei stări excepţionale. Conform acestui principiu, măsurile speciale luate într-un stat trebuie aduse la cunoştinţa celorlalte state şi a organismelor care veghează la aplicarea tratatului internaţional la care statul respectiv este parte. Dacă un stat urmează să deroge de la obligaţiile care îi revin în conformitate cu Convenţia Europeană sau Convenţia Internaţională, atunci acesta trebuie să informeze Secretarul General al Consiliului Europei şi, respectiv, al Organizaţiei Naţiunilor Unite cu privire la această derogare, să anunţe măsurile luate şi motivele pentru care a recurs la aceste măsuri şi termenul la care ia sfârşit această derogare.
În privinţa notificării, Convenţia Europeană, face referire la deplina informare a Secretarului General al Consiliului Europei care poate solicita şi informaţii suplimentare atunci când consideră necesar. Convenţia Internaţională face referire la o comunicare imediată, pe când Convenţia Europeană nu conţine astfel de termene. Oricum, din interpretarea textelor tratatelor internaţionale rezultă că notificarea nu poate fi tergiversată şi nici nu poate fi amânată fără motiv.
Obligaţia notificării, chiar dacă, de obicei, nu este prevăzută în legislaţia internă a statelor, se desprinde cu limpezime din prevederile tratatelor internaţionale şi din cazuistica internaţională. Statele părţi la tratatele internaţionale privind drepturile omului au dreptul de a fi corect şi prompt informate despre ceea ce se întâmplă în statul care a întreprins măsuri derogatorii. Informaţiile care trebuie furnizate ajută celelalte state să adopte o anumită poziţie, atât în politica externă, cât şi în cea internă. Notificarea trebuie făcută într-o limită de timp rezonabilă şi opinăm că nerespectarea deliberată a acestui principiu poate avea repercusiuni importante asupra statului în cauză, conducând chiar la nerecunoaşterea măsurilor speciale adoptate.
Un al cincilea principiu pe care îl deducem este cel al intangibilităţii sau nederogabilităţii. Principiul se referă la faptul că există un nucleu de drepturi fundamentale de la care nu se poate deroga nici chiar pe timpul stărilor excepţionale, oricât de grav ar fi pericolul care ameninţă securitatea naţională. Din studiul tratatelor internaţionale, rezultă că, indiferent de originea, amploarea sau intensitatea fenomenului, există cel puţin patru drepturi intangibile, prevăzute de Convenţia Europeană, drepturi care se regăsesc şi în celelalte tratate internaţionale. Aceste drepturi fundamentale, de la care nu se poate deroga, sunt dreptul la viaţă, dreptul de a nu fi supus torturii sau unor tratamente degradante, inumane sau crude, dreptul de a nu fi supus sclaviei şi dreptul de a beneficia de neretroactivitatea legii.
Întrucât nu am identificat niciun indiciu care să ofere explicaţii cu privire la necesitatea existenţei unor drepturi intangibile, am considerat că legiuitorul a luat în calcul faptul că există anumite categorii de drepturi care, în situaţia că sunt afectate, se ajunge la o totală incompatibilitate între esenţa democraţiei reale şi realitate. Cu alte cuvinte, dacă într-o anumită situaţie se ajunge la concluzia că, pentru apărarea democraţiei, este necesar să se ia viaţa unor oameni, atunci se poate conchide că poate este mai just să renunţăm la democraţie.
În urma studiului legislaţiei interne, am observat că există două metode prin care este scos în evidenţă principiul intangibilităţii. Un prim model este acela de a enumera strict limitativ măsurile care se pot lua pe timpul unei stări excepţionale şi drepturile şi libertăţile al căror exerciţiu poate fi afectat. Un alt model constă în enumerarea drepturilor şi libertăţilor care, pe timpul unei anumite stări excepţionale, nu pot fi afectate sub nicio formă, legiuitorul permiţând, prin aplicarea regulii de interpretare per a contrario, ca exerciţiul celorlalte drepturi şi libertăţi nemenţionate să poată fi restrâns sau suspendat. Drepturile intangibile diferă de la o legislaţie la alta, toate statele respectând însă cerinţele impuse de dreptul internaţional în materie.
Şi Constituţia României prevede câteva drepturi care au caracter intangibil, existând şi posibilitatea ca la acestea să fie adăugate şi altele, prin lege organică. Cu titlu de exemplu, menţionăm art. 21, conform căruia nicio lege nu poate îngrădi exercitarea dreptului privind accesul liber la justiţie. La fel art.22 alin. (3) interzice pedeapsa cu moartea iar alin. (2) stipulează că „nimeni nu poate fi supus torturii şi niciunui fel de pedeapsă sau de tratament inuman ori degradant ”. Tot în Constituţia României regăsim şi principiul neretroactivităţii legii la art. 15 alin. (2) – „legea dispune numai pentru viitor, cu excepţia legii penale sau contravenţionale mai favorabile.” O altă dispoziţie de acest gen o conţine şi art. 29 alin. (1) conform căruia „nimeni nu poate fi constrâns să adopte o opinie ori să adere la o credinţă religioasă, contrare convingerilor sale”.
Menţionând cerinţele impuse de dreptul internaţional, putem face acum referire la un şaselea principiu şi anume, cel al concordanţei. Potrivit acestui principiu, asupra căruia nu vom insista mult, orice măsură specială pe timpul unei stări excepţionale trebuie să fie în concordanţă cu prevederile tratatelor internaţionale. De exemplu, art. 15 al Convenţiei Europene permite oricărui stat parte să ia măsuri derogatorii de la obligaţiile care îi revin din Convenţie dar măsurile respective nu pot să încalce alte obligaţii care derivă din dreptul internaţional. Specificăm aici faptul că trimiterea la dreptul internaţional este în egală măsură, atât către tratatele internaţionale, cât şi către dreptul internaţional cutumiar.
În consonanţă cu acest principiu, Constituţia României, la art. 20 prevede că „dispoziţiile constituţionale privind drepturile şi libertăţile cetăţenilor vor fi interpretate şi aplicate în concordanţă cu Declaraţia Universală a Drepturilor Omului, cu pactele şi cu celelalte tratate la care România este parte. Dacă există neconcordanţe între pactele şi tratatele privitoare la drepturile fundamentale ale omului, la care România este parte, şi legile interne, au prioritate reglementările internaţionale, cu excepţia cazului în care Constituţia sau legile interne conţin dispoziţii mai favorabile”
Un alt principiu remarcat în domeniul studiat este cel al proporţionalităţii, al şaptelea. Principiul în cauză se referă la necesitatea ca măsurile adoptate pentru a contracara o criză să fie proporţionale cu gravitatea acesteia. În legislaţia internă, acest principiu este cel mai bine scos în evidenţă de faptul că multe state au reglementate mai multe tipuri de stări excepţionale în funcţie de tipul de ameninţare la adresa securităţii statului. Corespunzător fiecărui tip de stare excepţională se pot adopta numai anumite măsuri speciale. Observăm că cele mai severe şi mai numeroase măsuri speciale se pot adopta numai în cazul stărilor excepţionale cauzate de evenimente foarte grave de tip război sau agresiune armată. În general, putem afirma că marea majoritatea a legislaţiei interne a statelor reglementează la nivel de detaliu aplicarea graduală a măsurilor derogatorii excepţionale în funcţie de nivelul de pericol la adresa securităţii naţionale.
Principiul proporţionalităţii este enunţat însă cu o extremă claritate în tratatele internaţionale privind drepturile omului care, la unison, dispun că măsurile derogatorii adoptate trebuie să fie reclamate de situaţia excepţională existentă, de exigenţele acesteia. Cu alte cuvinte, restrângerea exerciţiului unor drepturi sau libertăţi trebuie să fie nu numai necesară, dar şi adecvată.
Principiul proporţionalităţii este consacrat de Constituţia României la art. 53 alin. (2) conform căruia măsura excepţională luată pentru restrângerea exerciţiului unor drepturi sau libertăţi trebuie să fie proporţională cu situaţia care a determinat-o.
În opinia noastră, strict legat de principiul proporţionalităţii se află un alt principiu, al optulea, al temporalităţii. Potrivit acestui principiu, starea excepţională trebuie limitată în timp. În accepţiunea noastră, limitarea în timp a aplicării unor măsuri speciale derogatorii este o altă faţetă a proporţionalităţii în sensul că la măsurile respective nu se poate recurge înainte să apară pericolul grav la adresa securităţii naţionale iar acestea nu pot să subziste după ce acest pericol a fost anihilat sau chiar substanţial diminuat.
Principiul temporalităţii este scos în evidenţă de către legislaţiile interne ale statelor, acestea conţinând prevederi clare cu privire la limitarea în timp a aplicării unor măsuri derogatorii. De obicei, se acordă în funcţie de tipul de stare excepţională 30 sau 60 de zile. Iarăşi, de obicei, Parlamentul din fiecare stat are posibilitatea, în funcţie de evoluţia gestionării crizei, de a înceta starea excepţională instituită sau de a o prelungi. Atunci când este vorba despre o stare excepţională care priveşte războiul sau o agresiune armată, observăm că legiuitorul fiecărui stat nu a mai fixat un termen înăuntrul căruia să se rezolve situaţia prin adoptarea unor măsuri speciale.
Aşa cum subliniam mai devreme, războiul reprezintă un mare pericol la adresa securităţii naţionale iar statele, abordând cu extremă seriozitate acest lucru, nu şi-au putut permite să adopte reglementări care, la un moment dat, să constituie un adevărat obstacol în salvarea naţiunii. Nestabilirea unui termen limită, ca număr de zile, nu înseamnă că se admite neaplicarea principiului temporalităţii în cazul stărilor excepţionale generate de războaie sau agresiuni armate. În orice democraţie, instituirea unei stări excepţionale nu are ca scop decât gestionarea crizei şi revenirea cât mai curând posibil la normalitate. Ca urmare, şi starea de război sau starea de mobilizare trebuie să fie limitată în timp, ea încetând după depăşirea crizei care a generat instituirea ei. Însuşi faptul că am denumit aceste stări ca fiind excepţionale şi că mulţi alţi specialişti folosesc această terminologie denotă că măsurile speciale adoptate trebuie să fie încadrate într-o perioadă determinată de timp. Nu poate exista o stare excepţională permanentă, cel puţin teoretic.
Un alt principiu, al nouălea, al nediscriminării rezultă cu precădere din prevederile tratatelor internaţionale. Reamintim că toate cele trei tratate internaţionale conţin prevederi referitoare la nediscriminare dar că, în timp ce Convenţia Internaţională şi Convenţia Americană cuprind dispoziţii care se referă chiar la posibilitatea ca statele să adopte măsuri derogatorii, Convenţia Europeană include acest principiu la nivel de reglementare cu caracter general. Principiul respectiv derivă şi din legislaţiile interne ale statelor unde discriminarea este combătută. El este prezent şi în Constituţia României unde, la art. 53 alin. (2), se prevede că măsura excepţională luată pentru restrângerea exerciţiului unor drepturi sau libertăţi trebuie să fie aplicată în mod nediscriminatoriu.
Al zecelea principiu identificat, ultimul dar nu cel mai puţin important, este cel al existenţei unui real pericol la adresa securităţii naţionale. Conform acestui principiu, criza trebuie să reprezinte un pericol real, actual sau cel puţin iminent la adresa comunităţii, a cărei intensitate şi amploare să ameninţe în mod veridic securitatea naţională. În legislaţiile interne, definiţiile stărilor excepţionale nu coincid, dar, în totalitate, ele se referă la ameninţări grave pentru securitatea statului care pot consta în războaie, insurecţii, lovituri de stat, tulburări care afectează serios ordinea constituţională, dezastre ecologice, calamităţi, epidemii, catastrofe etc. Conform tratatelor internaţionale normele conduc la concluzia că stările excepţionale se pot declara în timp de război sau de alt pericol public care ameninţă viaţa naţiunii. Constituţia României reiterează acest principiu prin prevederile art. 53, dispunând că restrângerea exerciţiului unor drepturi sau libertăţi poate fi dispusă numai dacă este necesară într-o societate democratică.
În concluzie, am identificat 10 principii care trebuie să stea la baza reglementării regimului unei stări excepţionale generate de război, agresiune armată şi/sau mobilizare într-un stat democratic. Încălcarea acestor principii în redactarea unui text de lege referitoare la acest domeniu denotă, fie necunoaşterea exigenţelor internaţionale specifice, fie tendinţa de a forţa într-o anumită manieră limitele impuse de dreptul internaţional şi de practica organismelor internaţionale democratice, în ideea de a oferi posibilitatea Executivului de a comite abuzuri de putere discreţionară.
Enumerarea principiilor într-o anumită ordine nu are nicio semnificaţie, ele fiind la fel de importante şi impunând în egală măsură respectul, încălcarea oricăruia dintre aceste principii poate avea repercusiuni deosebit de grave şi chiar sancţiuni la adresa statului respectiv. Principiile coexistă într-o armonie deplină şi o relaţionare indisolubilă. La o analiză atentă, putem constata că o anumită faptă poate constitui încălcarea mai multor principii simultan.
________________________

